ORDE do 7 de outubro de 2009 pola que se regulan determinados ficheiros de datos de carácter persoal existentes na Consellería do Medio Rural, no Fondo Galego de Garantía Agraria e na Axencia Galega de Desenvolvemento Rural.
CONSELLERÍA DO MEDIO RURAL — III. OUTRAS DISPOSICIÓNS — 03/12/2009

Con data do 13 de abril de 2004 publicouse no Diario Oficial de Galicia a Orde do 17 de marzo de 2004, da entón denominada Consellería de Política Agroalimentaria e Desenvolvemento Rural, pola que se regulan os ficheiros que conteñen datos de carácter persoal existentes na consellería, no Fondo Galego de Garantía Agraria e na Axencia Galega de Desenvolvemento Rural, que foi modificada pola Orde do 23 de maio de 2005 (publicada no Diario Oficial de Galicia do 31 de maio) e pola Orde do 27 de outubro de 2005 (publicada no Diario Oficial de Galicia do 4 de novembro).
O 10 de novembro de 2008 publicouse no Diario Oficial de Galicia a Orde do 3 de novembro de 2008, pola que se modificou a do 17 de marzo de 2004. Advertidos erros nesta, corrixíronse estes mediante publicación dunha corrección de erros publicada no Diario Oficial de Galicia do 14 de novembro de 2008.
Mediante esta orde créanse dous novos ficheiros de datos de carácter persoal. Ademais, a evolución da actividade administrativa, por unha banda, e a adaptación á normativa vixente en materia de protección de datos, noutros supostos, require a modificación dunha serie de ficheiros xa existentes na Consellería do Medio Rural, así como no Fondo Galego de Garantía Agraria e na Axencia Galega de Desenvolvemento Rural.
A Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro) regula o tratamento de datos de carácter persoal rexistrados en soportes físicos, que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as libertades públicas e os dereitos fundamentais das persoas físicas, e especialmente a súa honra e intimidade persoal e familiar.
No artigo 20 da devandita lei disponse que a creación, modificación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente, que establece no seu punto segundo as indicacións concretas que deben constar nas disposicións de creación e modificación daqueles.
En consecuencia, e en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto.
Mediante esta orde da Consellería do Medio Rural créanse, modifícanse e suprímense os ficheiros de carácter persoal que se especifican nos anexos.
Artigo 2º.-Contido.
A información exixida no artigo 20 da Lei orgánica 15/1999, do 13 de decembro, de protección de datos de carácter persoal, e no artigo 54 do seu regulamento asociado, o Real decreto 1720/2007, do 21 de decembro, para as disposicións de creación, modificación e supresión dos ficheiros está contida nos anexos desta orde.
Artigo 3º.-Finalidade e uso dos ficheiros.
Os datos de carácter persoal, incluídos nos ficheiros da Consellería do Medio Rural creados por esta orde, só serán utilizados para os fins expresamente previstos e declarados nos anexos e polo persoal debidamente utilizado.
Artigo 4º.-Cesión de datos.
Os datos só serán cedidos nos supostos expresamente previstos pola lei e os declarados nos anexos. No suposto de cesión de datos ás administracións públicas haberá que aterse ao disposto na normativa vixente respecto a esta materia.
Artigo 5º.-Órgano responsable dos ficheiros.
A responsabilidade sobre os ficheiros creados e modificados por esta orde correspóndelle aos órganos que se especifican nos anexos, encadrados na Consellería do Medio Rural.
Nos anexos detállanse os órganos ante os que se exercerán os dereitos de acceso, rectificación, cancelación e oposición dos datos que constan nos ficheiros.
Artigo 6º.-Nivel de protección e medidas de seguridade.
O nivel dos ficheiros creados e modificados por esta orde atópase clasificado atendendo ao disposto no artigo 80 do Real decreto 1720/2007, do 21 de decembro. Nos anexos aparece a clasificación (nivel básico, medio ou alto) dos ficheiros creados ou modificados baixo esta orde.
O titular do órgano responsable destes ficheiros adoptará as medidas técnicas, de xestión e organización que sexan necesarias, para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999 e nas súas normas de desenvolvemento.
Artigo 7º.-Modificación de ficheiros.
A evolución da actividade administrativa supuxo a modificación dos ficheiros detallados no anexo II e conforme a Lei orgánica 15/1999, do 13 de decembro, de protección de datos de carácter persoal, publícanse nesta orde as modificacións realizadas nestes ficheiros.
Disposición adicional
No caso de cesións de datos aos servizos de estatística das administracións públicas haberá que aterse, ademais, ao disposto na normativa vixente sobre materia estatística.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de outubro de 2009.
Samuel Jesús Juárez Casado
Conselleiro do Medio Rural
Ver referencia pdf "23700D015P051.PDF"
Ver referencia pdf "23700D016P056.PDF"